## Rješenje Ustavnog suda Republike Hrvatske broj:U-III-2761/2006 od 25. listopada 2006.

### NN 128/2006 (27.11.2006.), Rješenje Ustavnog suda Republike Hrvatske broj:U-III-2761/2006 od 25. listopada 2006.

# USTAVNI SUD REPUBLIKE HRVATSKE

**2846**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Milan Vuković, predsjednik
Vijeća, te suci Ivan Matija i Nevenka Šernhorst, članovi Vijeća, u postupku koji
su ustavnom tužbom pokrenuli Ž. P. i S. S., koje zastupa Z. S., odvjetnik u Z.,
na sjednici održanoj dana 25. listopada 2006. godine, jednoglasno je donio

## RJEŠENJE

I. Ustavna tužba se odbacuje.
II. Ovo rješenje objavit će se u »Narodnim novinama«.

```
Obrazloženje
```

1. Podnositelji su podnijeli ustavnu tužbu protiv presude Uprav­nog suda
Repulike Hrvatske, broj: Us-11097/2003 od 10. svibnja 2006. godine, kojom je
odbijena njihova tužba podnesena protiv rješenja Ministarstva zaštite okoliša i
prostornog uređenja Republike Hrvatske, klasa: UP/II-362-02/01-04/2685, urbroj:
531-04/2-2-03-2/065 od 20. lipnja 2003. godine.
Navedenim rješenjem odbijena je žalba podnositelja izjavljena protiv zaključka o
dozvoli izvršenja Uprave za inspekcijske poslove, Područne jedinice u Zagrebu,
klasa: UP/I-362-02/00-02/29169, urbroj: 531-07/2-21/9-01-8 od 19. srpnja 2001.
godine. Navedenim zaključkom utvrđeno je da je rješenje prvostupanjskog tijela
od 4. travnja 2001. godine, kojim je podnositeljima naređeno uklanjanje stambene
građevine tlocrtne veličine 19,00×10,00 m, visine podrum, prizemlje I, II, III
kat i potkrovlje sa dvije stambene etaže izgrađene na kč.br. 93 k.o. Trešnjevka
u Zagrebu, na adresi Ivanovečka 29 postalo izvršno, te je određen način
izvršenja tog rješenja.

*Ustavni sud nije nadležan za odlučivanje.*
2. Odredba članka 62. stavka 1. Ustavnog zakona o Ustavnom sudu Republike
Hrvatske (»Narodne novine«, broj 99/99, 29/02 i 49/02 – pročišćeni tekst, u
nastavku: Ustavni zakon) propisuje:
*»Svatko može podnijeti Ustavnom sudu ustavnu tužbu ako smatra da mu je
pojedinačnim aktom tijela državne vlasti... kojim je odlučeno o njegovim pravima
i obvezama ili o sumnji ili optužbi zbog kažnjivog djela, povrijeđeno ljudsko
pravo ili temeljna sloboda zajamčena Ustavom...« (u daljnjem tekstu: ustavno
pravo).*
Sukladno tome, samo ona odluka kojom je nadležni sud meritorno odlučio o biti
stvari, odnosno o pravu ili obvezi ili o sumnji ili optužbi zbog kažnjivog djela
podnositelja, jest pojedinačni akt u smislu članka 62. stavka 1. Ustavnog zakona
u povodu kojega je Ustavni sud Republike Hrvatske, u postupku pokrenutom
ustavnom tužbom, nadležan štititi ljudska prava i temeljne slobode podnositelja,
zajamčene Ustavom Republike Hrvatske.
3. U ustavnosudskom postupku ocijenjeno je da osporavana presuda Upravnog suda
Republike Hrvatske, broj: Us-11097/2003 od 10. svibnja 2006. godine, donesena u
postupku kontrole zakonitosti upravnog akta (zaključka), kojim se utvrđuje
izvršnost prvostupanjskog akta i određuje način njegova izvršenja, ne prestavlja
pojedinač­ni akt u smislu članka 62. stavka 1. Ustavnog zakona protiv kojeg bi
Ustavni sud bio nadležan pružiti ustavnosudsku zaštitu.
4. Slijedom iznijetoga, na temelju članka 72. Ustavnog zakona, riješeno je kao u
izreci.
5. Objava ovog rješenja temelji se na članku 29. stavku 1. Ustav­nog zakona.

Broj: U-III-2761/2006
Zagreb, 25. listopada 2006.

USTAVNI SUD REPUBLIKE HRVATSKE
Predsjednik Vijeća
**Milan Vuković**, v. r.

Rješenje, NN 128/2006-2846
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)